Franske arbeidere blokkerer Fredriksen-anlegg
Arbeiderne ved anlegget i Poullaouen i Bretagne i Nordvest-Frankrike har aksjonert siden mandag. Bildekk er lempet utover innkjøringen til fabrikken, som foredler laks til vakuumpakket røkelaks. Produksjonen står stille og ingen får transportere varer inn eller ut. Aksjonen kommer som følge av at ledelsen i det bergensbaserte selskapet, hvor John Fredriksen har en eierandel på over 30 prosent, har besluttet å legge ned fabrikken neste år.Tirsdag ble deler av ledelsen hindret i å forlate anlegget av sinte ansatte. Først etter at tre politibiler eskorterte dem, forlot de sine kontorer. I går kveld gikk de ansatte inn i sin tredje natt utenfor arbeidsplassen. Med brennende bildekk og paller, telt som beskyttet for det beryktede Bretagne-været og mat som var donert, så holdt flere titalls laksearbeidere det gående. En traktor som hadde en henger full av bildekk forsterket sperringene og ga ytterligere fyr på bålet. Omtrent alt av biler og lastebiler som kjørte forbi, tutet til støtte for aksjonistene, som jublet tilbake og strakk armene i været.Det har de siste ukene vært en bølge av protester i Bretagne. Mye av sinnet springer ut av matindustrien. Bretagne står for en stor del av Frankrikes husdyrhold og kjøttproduksjon, men det har vært flere nedleggelser den siste tiden, som følge av økt konkurranse fra utlandet. Frankrikes konkurransekraft har også generelt gått ned de siste årene. Da president Francois Hollande innførte forslaget hans forgjenger Nicolas Sarkozy lanserte, nemlig en miljøskatt, såkalt ecotax, var det dråpen som fikk begeret til å renne over i Bretagne. Flere automatiske bomstasjoner, som skulle avgiftslegge blant annet trailere, ble regelrett revet ned og påtent, noe som stengte store motorveier. Demonstrasjoner ble i forrige uke så heftige at politiet brukte betydelige mengder tåregass for å spre de sinte demonstrasjonene, som hadde røde toppluer som symboliserte regionens bondeoppgjør på 1700-tallet.De ansatte ved produksjonsanlegget til Marine Harvest er forbannet over at verdens største produsent av atlantisk laks vil legge ned fabrikken. - Dette er ikke et selskap som er på konkursens rand. De går med rekordoverskudd, sier Michael Crates, som jobber ved anlegget. Tillitsvalgt ved lakseforedlingsbedriften sier han har hatt møter med alt fra lokale politikere til franske ministre. - Det er vanskelig å gjøre noe med et norsk selskap, sier Michel Crespin. Likevel nekter de å gi opp. - Først og fremst vil vi stoppe nedleggelsen. Hvis ikke det er mulig, vil vi ha best mulig kompensasjon, sier Olivier Le Fur som har jobbet ved anlegget i 13 år.Det har de siste dagene vært forhandlinger med ledelsen, og de har tilbudt å øke sluttpakken til de som mister jobben. Dette var imidlertid ikke nok for de ansatte. - Det er sagt at neste forhandlingsmøte blir på mandag, så da vil vi blokkere inngangen til mandag, sier fagforeningslederen Michel Crespin. Anlegget i Poullaouen har 187 faste ansatte og om lag 100 sesongarbeidere. En annen Marine Harvest-fabrikk i Bretagne, med 125 ansatte og om lag 50 sesongarbeidere, skal også legges ned. Til gjengjeld skal en tredje av bedriftens anlegg i regionen rustes opp. En del av dem som mister jobben vil få nytt arbeid der. - Vi vet ikke hvor mange som får ny jobb, sier Olivier Le Fur som forteller at han vil få 80 kilometer til jobb hvis han er så heldig å få fortsette ved den fabrikken som skal rustes opp. - Majoriteten av arbeidsstyrken får ikke den muligheten. Det ser ut som ledelsen bruker antallet som kan få ny jobb i forhandlingene, det har variert mellom 63 og 80, sier Michael Crates.Olivier Le Fur ser at Marine Harvest ikke er fornøyd med lønnsomheten i fabrikken, som han forteller har tapt penger både i år og i fjor. - Men for noen år siden gikk vi ti millioner euro i pluss. Vi har også bidratt til lønnsomheten i Marine Harvest. Mye av dette avhenger av lakseprisen, og at vi har moderne utstyr, men det har ikke blitt investert her de siste årene, sier mannen med 13 års erfaring fra fabrikken. - De som jobber her har lave lønninger, men er fornøyd med det de har og er ikke ute etter Rolex, sier Michael Crates. Marine Harvest svarte ikke på flere spørsmål de mottok fra VG i går om denne saken.
Her stenger sinte ansatte innkjøringen til et av de franske produksjonsanleggene til det norske oppdrettslaksselskapet Marine Harvest, som kontrolleres av John Fredriksen.